钦定古今图书集成/明伦汇编/官常典/第510卷 > 郝质
## 钦定古今图书集成/明伦汇编/官常典/第510卷 > 郝质

按《宋史》本传：“质字景纯，汾州介休人。少从军，挽彊为
第一，充殿前行门，换供奉官，为府州驻泊都监，主管
麟府军马，与田胐将兵护军，须馈麟州。道遇西夏数
千骑寇钞，质先驱力战，斩首，获马数百。又与胐行边
至柏谷，敌堑道以阻官军，质御之于寒岭下，转斗逐
北，遂修复宁远诸栅，以扼贼冲。宣抚使杜衍、安抚使”
明镐连荐之，且条上前后功状，超迁内殿承制、并代
路都监。大名贾昌朝又荐为路钤辖，使讨贝州。文彦
博至，命部城西。回河上有亭甚壮，彦博虑为贼焚，遣
小校蔺千守，而质使千往他营度战具。千辞，质曰：“亭
焚，吾任其责。”千去而亭焚，彦博将斩千，质趋至帐下
曰：“千之去，质实使之，罪乃在质，愿代千死。”彦博壮其
义而释之，质自此益知名。贼平，迁六宅使，历高阳关、
定州、并代钤辖、驻泊副都部署、龙神卫捧日天武都
指挥使、马军殿前都虞候，加领贺州刺史、英州团练、
眉州防御使。奉诏城丰州，进步军副都指挥使、宿州
观察使。召还宿卫，改马军。英宗立，迁武昌军节度观
察留后，加安德军节度使，为殿前副指挥使。神宗立，
易节度武军为都指挥使。元丰元年，卒。帝亲临其丧，
赠侍中，谥曰“武庄。”质御军有纪律，犯者不贷，而享犒
丰渥，公钱不足，出己奉助之。平居自奉简俭，食不重
肉，笃于信义，田胐不振而死，为表揭前功，官其一孙。
在并州，与朝士董熙善，约为婚姻。熙死，家贫无依，质
已为节度使，竟以女归董氏。自为官，不上阀阅，从微
至贵，皆以功次迁云。